Joseph Quinn

Joseph Quinn (sündinud 26. jaanuaril 1994) on inglise näitleja. Ta on enim tuntud Eddie Munson rollist Netflixi sarja "Veidrad asjad" (2022) neljandas hooajas. Ta on ka mänginud BBC One'i sarjades '"Dickensian" (2016), "Howards End" (2017) ja "Hüljatud" (2018) ning Sky Atlantic sarjas "Catherine the Great" (2019). Ta mängis teadusulme õudusfilmis "A Quiet Place: Day One", kehastas Getat ajaloolises märulifilmis "Gladiaator II", mõlemad avaldati 2024. aastal. 2025. aastal pälvis ta tunnustust mereväe eriüksuse (Navy SEAL) liikme kehastamise eest filmis "Warfare" ja mängis Johnny Stormi / Human Torchi superkangelasefilmis "The Fantastic Four: First Steps" (2025).
Varajane elu ja haridus.
Quinn sündis 26. jaanuaril 1994. aastal ning ta kasvas üles Lõuna-Londonis. Ta isa Anthony töötab Londoni Muusika- ja Draamakunsti Akadeemia (LAMDA) ekraani- ja heliosakonna juhina. Vanemate kaudu on Quinnil nii Briti kui ka Iiri kodakondsus.
Ta õppis aastatel 2007–2012 erakoolis Emanuel. Seejärel läks ta LAMDA draamakooli, mille lõpetas 2015. aastal.
Karjäär.
Pärast LAMDA lõpetamist valiti Quinn BBC One'i sarja "Dickensian" peategelase Arthur Havishami rolli. Ta mängis 2017. aasta neljaosalises sarjas "Howards End" noore pangaametniku Leonard Basti rollis Hayley Atwelli kõrval. Samal aastal mängis ta lühifilmis "KIN" ja kehastas HBO sarja "Troonide mängu" seitsmendas hooajas Starki sõdurit Konerit. 
Quinn on tuntud ka teatritöö poolest, ta on esinenud Londoni laval National Theatre'is ja Off West Endis. Ta pälvis 2017. aastal Manchester Theatre Awards auhindade jagamisel parima meesnäitleja auhinna stuudiolavastuses rolli eest näidendis "Wish List". Ta nimetati 2018. aastal "Screen Internationali" "homseks täheks" ("Stars of Tomorrow)".
2018. aastal mängis Quinn Enjolrasi BBC One'i ekraniseeringus sarjas "Hüljatud" ja tegi mängufilmi debüüdi filmis "Overlord". Järgmisel aastal mängis ta Molly Windsori kõrval põnevusfilmis "Make Up" ja kehastas Tsarevitš Pavelit Sky Atlanticu lühisarjas "Catherine the Great". Ta andis hääle Will Ladislawile BBC Radio 4 ekraniseeringus sarjast "Middlemarch".
2020. aastal mängis ta BBC One'i sarjas "Strike" ja Steve McQueeni teleantoloogia "Small Axe" "Mangrove'i" osas.
2022. aastal saavutas Quinn rahvusvahelise tuntuse Eddie Munsoni rolliga sarja "Veidrad asjad" neljandas hooajas. Ta valiti rolli 2019. aastal ning hooaja filmimine toimus 2021. aastal. Quinn nomineeriti selle rolli eest Saturni auhinnale parima meeskõrvalosatäitja kategoorias voogedastussarjas. Hiljem võitis ta 2023. aasta MTV filmi- ja teleauhindadel parima läbimurdelise rolli auhinna oma töö eest sarjas "Veidrad asjad".
2022. aasta augustis sõlmis Quinn lepingu ettevõttega Creative Artists Agency. Quinn luges sisse videomängu "Lords of the Fallen" uue versiooni treileri. 2022. aasta oktoobris sai temast Gris Diori lõhnaõli reklaamnägu.
Pärast rolli sarjas """Veidrad asjad" mängis Quinn mitmetes suuremates stuudiofilmides. Ta mängis koos Lupita Nyong'oga õudusfilmis "A Quiet Place: Day One""," mille lavastas Michael Sarnoski ja mis ilmus juunis 2024. Ta kehastas ka Getat ajaloolises märulifilmis "Gladiaator II" "," mille lavastas Ridley Scott ja mis ilmus novembris 2024.
2025. aastal mängis Quinn koos teiste näitlejatega sõjafilmis "Warfare""," mille stsenarist ja kaasrežissöör oli Alex Garland. Ta kehastas Johnny Stormi / Human Torchi Marveli filmiuniversumi filmis "The Fantastic Four: First Steps" (2025), sama rolli kordab ta tulevastes filmides """Avengers: Doomsday" (2026) ja "Avengers: Secret Wars" (2027). Quinn on valitud kehastama George Harrisoni Sam Mendese neljaosalises biitlite eluloofilmis.